CELEX: 32021D1775
Language: sk
Date: 2021-10-05 00:00:00
Title: Vykonávacie rozhodnutie Rady (EÚ) 2021/1775 z 5. októbra 2021, ktorým sa mení vykonávacie rozhodnutie (EÚ) 2018/789, ktorým sa Maďarsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

11.10.2021   
               
               
                  SK
               
               
                  Úradný vestník Európskej únie
               
               
                  L 360/110
               
            
         VYKONÁVACIE ROZHODNUTIE RADY (EÚ) 2021/1775
         z 5. októbra 2021,
         ktorým sa mení vykonávacie rozhodnutie (EÚ) 2018/789, ktorým sa Maďarsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1 prvý pododsek,
         so zreteľom na návrh Európskej komisie,
         keďže:
         
                     (1)
                  
                  
                     Článok 193 smernice 2006/112/ES stanovuje všeobecné pravidlo, že každá zdaniteľná osoba, ktorá uskutočňuje zdaniteľné dodanie tovaru alebo zdaniteľné poskytovanie služieb, je povinná zaplatiť daňovým orgánom daň z pridanej hodnoty (DPH).
                  
               
                     (2)
                  
                  
                     Vykonávacím rozhodnutím Rady (EÚ) 2018/789 (2) sa povolilo Maďarsku zaviesť opatrenie odchyľujúce sa od článku 193 smernice 2006/112/ES, pokiaľ ide o osobu povinnú platiť DPH, v prípade určitých dodaní uskutočnených zdaniteľnou osobou, ktorá je predmetom likvidácie alebo akéhokoľvek iného konania, ktorým sa právne stanovuje jej platobná neschopnosť (ďalej len „osobitné opatrenie“).
                  
               
                     (3)
                  
                  
                     Listom, ktorý Komisia zaevidovala 18. februára 2021 Maďarsko predložilo Komisii žiadosť o predĺženie povolenia na uplatňovanie osobitného opatrenia do 31. decembra 2026 (ďalej len „žiadosť“). Spolu so žiadosťou Maďarsko predložilo správu zahŕňajúcu preskúmanie tohto osobitného opatrenia.
                  
               
                     (4)
                  
                  
                     Listami zo 7. apríla 2021 Komisia podľa článku 395 ods. 2 druhým pododsekom smernice 2006/112/ES postúpila žiadosť ostatným členským štátom. Listom z 8. apríla 2021 Komisia oznámila Maďarsku, že má všetky informácie potrebné na posúdenie žiadosti.
                  
               
                     (5)
                  
                  
                     Maďarsko tvrdí, že zdaniteľné osoby v likvidácii alebo insolvenčnom konaní často neodvádzajú splatnú DPH daňovým orgánom. Zároveň si nadobúdateľ, ktorý je zdaniteľnou osobou s právom na odpočet, môže aj napriek tomu odpočítať vzniknutú DPH, čo má negatívny vplyv na rozpočet a financuje likvidáciu. Maďarsko takisto zaznamenalo prípady podvodu, keď spoločnosti v likvidácii vystavujú fiktívne faktúry aktívnym spoločnostiam, ktoré si tak výrazne znížia svoju splatnú daň bez záruky, že vyhotoviteľ faktúry splatnú DPH zaplatí.
                  
               
                     (6)
                  
                  
                     Článok 199 ods. 1 písm. g) smernice 2006/112/ES umožňuje členskému štátu stanoviť, že osobou povinnou platiť DPH je zdaniteľná osoba, ktorej bol dodaný nehnuteľný majetok, ktorý bol predaný dlžníkom uznaným súdom v konaní o nútenom predaji (ďalej len „mechanizmus prenesenia daňovej povinnosti“). Osobitné opatrenie umožňuje Maďarsku rozšíriť uplatňovanie mechanizmu prenesenia daňovej povinnosti na iné dodania zdaniteľných osôb v insolvenčnom konaní, konkrétne dodanie investičného majetku a dodanie iného tovaru a poskytovanie služieb, ktorých hodnota na voľnom trhu presahuje 100 000 HUF.
                  
               
                     (7)
                  
                  
                     Podľa informácií, ktoré Maďarsko poskytlo, sa uplatňovaním mechanizmu prenesenia daňovej povinnosti na uvedené druhy transakcií účinne zjednodušil výber dane a predchádza sa daňovým únikom. Vykonávaním tohto osobitného opatrenia sa obmedzili straty verejných príjmov a vytvorili sa dodatočné rozpočtové príjmy. Hospodárske účinky pandémie ochorenia COVID-19 by navyše mohli v blízkej budúcnosti viesť k prudkému nárastu počtu likvidácií, čo umocňuje potrebu predĺženia osobitného opatrenia.
                  
               
                     (8)
                  
                  
                     Požadovaná výnimka by mala byť časovo obmedzená, ale mala by daňovej správe poskytnúť čas na zavedenie iných, obvyklých opatrení na riešenie problému a na zníženie strát verejného rozpočtu, najmä strát, ktoré súvisia s podvodnými praktikami, až do skončenia platnosti osobitného opatrenia, vďaka čomu sa ďalšie predĺženie platnosti osobitného opatrenia stane zbytočným. Výnimka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých sa vyskytujú podvody, a predstavuje krajné riešenie. Platnosť povolenia by sa preto mala predĺžiť len do 31. decembra 2024.
                  
               
                     (9)
                  
                  
                     Osobitné opatrenie nebude mať žiadny nepriaznivý vplyv na vlastné zdroje Únie pochádzajúce z DPH.
                  
               
                     (10)
                  
                  
                     Vykonávacie rozhodnutie (EÚ) 2018/789 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            V článku 2 vykonávacieho rozhodnutia (EÚ) 2018/789 sa druhý odsek nahrádza takto:
            
               „Toto rozhodnutie stráca účinnosť 31. decembra 2024.“
            
         
         
            Článok 2
            Toto rozhodnutie nadobúda účinnosť dňom jeho oznámenia.
         
         
            Článok 3
            Toto rozhodnutie je určené Maďarsku.
         
         
            V Luxemburgu 5. októbra 2021
            
               
                  Za Radu
               
               
                  predseda
               
               A. ŠIRCELJ
            
         
         
            (1)  Ú. v. EÚ L 347, 11.12.2006, s. 1.
         
            (2)  Vykonávacie rozhodnutie Rady (EÚ) 2018/789 z 25. mája 2018, ktorým sa Maďarsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 134, 31.5.2018, s. 10).